Areeroo Boosaroo

Areeroo Boosaroo Abbaa Gadaa fi raagi Booranaa woggaa dhibba hedduun dura tureedha.
Barri hin dhufa
Barri hin lufa.
Barri dhufee barri kufa
Barri dhufe bara tufa .
Gaafasii;
Barri naafa namni naafa
Gadaa sani Gadaan laafa.
Gadaan babarritti
Dubbiin dadarritti
Ni barraa'alle
Ni arraa'alle
Ni dharraa'alle.
Mirgisaa mirgi darre
Mirgoo gabbinni darre
Arreedaa miilli darre
Nadhoo qayyi darre
Qaroo arrabni darre.
Dhaltiin darre
Dhalchi darre
Uuumamni darre
Ummanni darre.
Barri darre namni darre
Maqaa malee nama hin garre
Bara namaafi barri dabe
Nama keessaa nama dhabe.
Horanii horii dachaa
Qotanii callaa galchaa
Quufanii garaa hin ga'an
Horanii dharraa hin ba'an
Saani eega'aadha
Namni beela'aadha
Odoo qabu ofoollata
Odoo nyaatu hamoommata
Barri raatu namni raatu
Nam bar sunii nama hin taatu.
Hin dubbatuu hin bubbisa
Hin haasahuu hin dhukkisa
Burreessaa buufaa ta'a
Burree qeerransa ta'a
Wolfakkaatee wolii hin galu
Wol barbaadee wol hin falu.
Namni hin jiru bakka namaa
Namni jiru akka lama
Abdiin namaa bifa bifa
Amma dhaama amma ifa.
Bara suni bara darree
Maqaa malee nama hin garre.
Bara namaafi barri dabe
Nama keessaa nama dhabe.
Namni yaadu takka takka
Yaanni namaa akka akka
Qalbiin namaa bakka bakka
Oduu callaa ol guddisa
Oduu callaan wolbuqqisa.
Nyaapha ta'ee wolgata
Woliin nyaatee wolhata
Wolhin cimsu wolii hin dhossu
Wol hin tiksu wolii hin obsu
Horii firaa firri hata
Haqa firaa firri gata.
Bara ilmi abbaa dhagaan dhahu
Ilmi abbaa hin dhagahu
Haadhaafi abbaa diida bulcha
Haadhaa-abbaaf diina tolcha
Soddaa hin beeku sodaa hin beeku
Hin sodaatu safuu hin eegu.
Jedhuu malee jecha hin filu
Jedhee jechaan wol hin hilu
Midhaan caalaa dubbii nyaata
Dubbii dharaa dugdaan baata.
Woldhiiba wol ciniina
Woljibba woliin diina
Iyya wolii wolii hin bahu
Wolii hin galu wolii hin nahu
Nyaapha ta'ee wol balleessa
Nyaapha caalaa wol madeessa.
Of hin beeku wol hin beeku
Of hin eegu wol hin eegu
Odoo hin beekin beekaa ta'a
Waan hin beekneen beekaa dha'a.
Hin falfaluu hin farrisa
Hin gulufuu hin barrisa
Waan hin jirre lafa suufa
Waan hin jirre soba buufa.
Hin kijibuu xinniqaadha
Dhaaba hin qabu miliqaadha
Waadaa seenee waadaa nyaata
Miilaan yaada miiraan kaata.
Odoo qabuu badii danuu
Badii adii hin amanu
Hin waakkata hin kakata
Galma dhugaa hin baqata
Dhugaa hin dhugu hin lagata.
Keessa hin beeku keessafi ala
Waan hin beenne keessa gala
Ni qillisa akka dibbee
Ni bubbisa akka bubbee
Ariifatee murtii labsa
Ni jarjara murtii dabsa.
Bara suni bara darree
Maqaa malee nama hin garre.
Bara namaafi barri dabe
Nama keessaa nama dhabe.
Kaan abaaraa kaan eebbisa
Kaan dararaa kaan leellisa
Aarii irraa gara hin galu
Jaarii isaa irraa irraa hin galu.
Ni cawata hulaa cufee
Ni gajafa of hargufee
Hin qanyisa hin roqomsa
Hin nyakkisa hin hobobsa
Garuu yaadee yaada hin bahu
Waan barbaade bira hin gahu.
Barri suni barri boruu
Bara sani namni hin horu.
Gurri namaa gaafas duuda
Waaqa dhiisee nama muuda.
Bara saniin barri bahee
Bara sani namni gahe;
Irbuu galee irbuu diiga
Cubbuu hin didu cubbuuf fiiga.
Miilli lafatti hin dhaabatu
Eessa dhaqaa hin gaafatu
Hin adeema hin galda'a
Hin qoodama hin harca'a.
Tokko ta'uun dharraa taati
Uleen haqaa harkaa baati
Dhara yaaduun umrii fixa
Odoo of dhaaduu barri lixa.
Bara sani bara darree
Maqaa malee nama hin garre.
Bara namaafi barri dabe
Nama keessaa nama dhabe . "
Jedhe Areeeroo Boosaroo
Rogeessi ,Wogeessi, Ogeessi Booranaa
Barri inni jedhe boruumoo barana ?
Akka inni jedhe hin jirruu jarana ?